TTA ออกหุ้นกู้ 2 พันลบ. ชูดอกเบี้ย 5.10% ขายสถาบัน-รายย่อย 8-10 พ.ย.
TTA ออกหุ้นกู้ 2 พันลบ. ชูดอกเบี้ย 5.10% ขายสถาบัน-รายย่อย ระหว่างวันที่ 8-10 พ.ย.64
TTA ออกหุ้นกู้ 2 พันลบ. ชูดอกเบี้ย 5.10% ขายสถาบัน-รายย่อย ระหว่างวันที่ 8-10 พ.ย.64
1 พ.ย. 2564

นายเฉลิมชัย มหากิจศิริ กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า บริษัทเตรียมออกและเสนอขายหุ้นกู้ครั้งที่ 2/2564 เป็นหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนถือหุ้นกู้ ภายใต้โครงการตราสารหนี้ (Medium Term Note Program หรือ MTN Program) จำนวน 2 ชุด มูลค่าไม่เกิน 1,500 ล้านบาท และมีมูลค่าของหุ้นกู้สำรองเพื่อเสนอขายเพิ่มเติม (Greenshoe) อีก 500 ล้านบาท รวมหุ้นกู้ที่เสนอขายทั้งสิ้น 2,000 ล้านบาท คือ
 ชุดที่ 1 มูลค่าไม่เกิน 1,500 ล้านบาท อายุ 3 ปี 3 เดือน อัตราดอกเบี้ยคงที่ 4.75% ต่อปี ชำระดอกเบี้ยทุกๆ 3 เดือนตลอดอายุหุ้นกู้ และชุดที่ 2 มูลค่าไม่เกิน 1,500 ล้านบาท อายุ 4 ปี 6 เดือน อัตราดอกเบี้ยคงที่ 5.10% ต่อปี ชำระดอกเบี้ยทุกๆ 3 เดือนตลอดอายุหุ้นกู้ โดยบริษัท ทริสเรทติ้ง จำกัด จัดอันดับความน่าเชื่อถือของหุ้นกู้ที่จะออกและเสนอขายในครั้งนี้ที่ “BBB” แนวโน้ม Stable เมื่อวันที่ 23 ส.ค.64
ทั้งนี้ TTA จะเสนอขายให้แก่ผู้ลงทุนทั่วไปและ/หรือผู้ลงทุนสถาบัน ระหว่างวันที่ 8-10 พ.ย.64 ผ่าน บล.กรุงไทย ซีมิโก้, บล.โกลเบล็ก, บล.เคจีไอ (ประเทศไทย), บล.เคทีบีเอสที, บล.หยวนต้า (ประเทศไทย) และ บล.เอเซีย พลัส โดยผู้ลงทุนทั่วไปสามารถจองซื้อหุ้นกู้ขั้นต่ำ 100,000 บาท และทวีคูณครั้งละ 100,000 บาท
“การออกหุ้นกู้ครั้งนี้มีวัตถุประสงค์เพื่อชำระคืนหุ้นกู้เดิม และนำมาใช้เป็นเงินทุนหมุนเวียนในกิจการของบริษัทฯ สนับสนุนการเติบโตและสภาพคล่องให้กับธุรกิจ ปัจจุบัน กลุ่มธุรกิจขนส่งทางเรือมีแนวโน้มที่จะเติบโตต่อเนื่อง เช่นเดียวกับกลุ่มธุรกิจบริการนอกชายฝั่งที่ได้รับสัญญาโครงการงานวิศวกรรมใต้ทะเลในประเทศไทย แองโกลา และซาอุดีอาระเบีย และเตรียมที่จะขยายการบริการให้ครบวงจรมากขึ้น”  นายเฉลิมชัย กล่าว
พร้อมระบุว่า TTA มีฐานะการเงินที่แข็งแกร่งด้วยเงินสดภายใต้การบริหารราว 7.5 พันล้านบาท และมีโครงสร้างเงินทุนที่แข็งแกร่ง โดยมีอัตราส่วนหนี้สินที่มีภาระดอกเบี้ยจ่ายสุทธิต่อส่วนของผู้ถือหุ้นอยู่ในระดับต่ำที่ 0.06 เท่า ณ วันที่ 30 มิ.ย.64 และไม่เคยมีประวัติการผิดนัดชำระหนี้หุ้นกู้และ/หรือดอกเบี้ย หรือผิดเงื่อนไขในการปฏิบัติตามข้อกำหนดสิทธิหุ้นกู้